Simon Emil Ammitzbøll (RV), 2005-12-09:
Jeg vil gerne lægge ud med at takke Enhedslisten og fru Line Barfod for at have taget initiativet til den her forespørgselsdebat.
Det er altid vigtigt at få debatteret overvågningens omfang og baggrunden herfor, og det er vigtigt, at vi får de principielle debatter her i Folketingssalen.
Og især i disse terrortider og terrorpakketider må jeg sige, at jeg synes, at det er en rigtig god idé.
Privatlivets fred er et centralt princip for os, som det er for de fleste andre.
Det fremgik også af debatten vedrørende terror for nogle uger siden her i Folketingssalen.
Vi var ved den debat og er stadig bekymrede for, at hvis man blot gennemfører alle de anbefalinger, der ligger i den embedsmandsrapport, der blev diskuteret ved den lejlighed, så gives der bare los for øget overvågning.
Overvågning er for mange mennesker noget med kameraer, der filmer hver en bevægelse, kameraer, vi ser på offentlige steder, tankstationer osv.
Og det er en del af overvågning, ingen tvivl om det.
Men der er også den mere skjulte form for overvågning.
Personnumrene er blevet brugt som eksempel tidligere, for det er den registrering, der sker, og som giver mulighed for en mere skjult form for overvågning.
Det er en bekymring for os, at den mere skjulte form for overvågning kan komme snigende, uden at den i virkeligheden vil få den samme opmærksomhed fra borgernes side, og at den vil blive debatteret på samme måde, fordi det netop bare er noget, der ubemærket kommer snigende, i stedet for de steder, hvor der er kameraer på stationer osv., hvor vi alle sammen kan se det, og det derfor vil ægge til offentlig debat.
Jeg synes især, at der skal være stærk fokus på det element.
Som sagt har hele diskussionen om det, regeringen omtaler som eventuelle nye terrorpakker, aktualiseret overvågningsdiskussionen.
Og lad mig understrege, at Det Radikale Venstre nemt kunne have stået bag en vedtagelse med en skarpere markering af modstanden mod øget overvågning.
For vi er mildt sagt meget skeptiske over for brugen af øget overvågning, og vi er langtfra overbeviste om, at der er brug for nye overvågningstiltag.
Derfor er det vigtigt at se på, hvilke overvågningsmuligheder der allerede eksisterer i dag.
Det er vigtigt for os at være fremadrettede, og det er vigtigt for os at være dybtgående i en undersøgelse.
Derfor står vi som medforslagsstillere til et forslag til vedtagelse sammen med Venstre, Konservative, Dansk Folkeparti og Socialdemokraterne.
Det vil vi holde dem og ministeren meget stærkt fast på.
Og fremadrettet får vi i begyndelsen af det nye år en redegørelse vedrørende gældende regler om overvågning.
Jeg vil gerne have justitsministeren til at klargøre og bekræfte her oppe fra Folketingets talerstol, at det gælder samtlige former for overvågning, der er mulig, punkt for punkt, at det er det, den redegørelse vil indeholde.
Afslutningsvis vil jeg gerne have lov til at minde Folketinget om, hvad Tingets formand sagde ved Venstres landsmøde for nylig: Risikerer vi, at sikkerhedsforanstaltninger indskrænker vores egen højt besungne frihed, sker det, har terroristerne vundet det første slag.
Det er vise ord, og dem bør vi have i baghovedet, inden nye initiativer indføres – og vi skal have dem i baghovedet i hele diskussionen.